Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaiseminen erään viinialan nimityksen osalta

(2021/C 139/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

YHTENÄINEN ASIAKIRJA

”Urueña”

PDO- ES-02485

Hakemuksen jättöpäivä: 13.11.2018

1. Rekisteröitävä nimi / rekisteröitävät nimet

Urueña (es)

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

VIINI – Roseeviinit

Roseeviinit ovat kirkkaita ja väriltään vaalean vadelmanpunaisia, eikä niissä ole lainkaan sameutta. Niiden tuoksu on puhdaspiirteinen ja intensiivinen tai erittäin intensiivinen, ja niissä on tuoreiden hedelmien aromeja ja/tai kukkaisia ja/tai karamellisoidun sokerin aromeja. Maultaan roseeviinit ovat pyöreitä ja raikkaita, niissä on hieman jäännösmakeutta, ja alkoholi- ja happopitoisuus ovat hyvin tasapainossa.

(*) Niiden analyyttisten ominaisuuksien, joita ei ole mainittu tässä asiakirjassa, on oltava voimassa olevan sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Vähimmäishappopitoisuus 60 milliekvivalenttia/litra Haihtuvien happojen pitoisuus enintään (milliekvivalenttia/litra) 16,7 Kokonaisrikkidioksidipitoisuus enintään (mg/litra) 180

VIINI – Kypsytetyt punaviinit

Punaviinit ovat kirkkaita, niissä ei ole lainkaan sameutta, ja ne ovat väriltään voimakkaan kirsikan- tai granaatinpunaisia. Lasia kallistettaessa pintakerroksessa erottuu purppuraisia sävyjä, ja viinin väri on voimakas tai erittäin voimakas. Punaviinien tuoksu on puhdaspiirteinen ja intensiivinen tai erittäin intensiivinen, ja niissä on punaisten ja/tai mustien hedelmien aromeja sekä mausteisia ja/tai balsamimaisia aromeja. Maultaan punaviinit ovat pyöreitä ja tasapainoisia, ja niissä on intensiivinen, viipyilevä tai erittäin pitkään viipyilevä jälkimaku.

(*) Niiden analyyttisten ominaisuuksien, joita ei ole mainittu tässä asiakirjassa, on oltava voimassa olevan sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 13 Vähimmäishappopitoisuus 60 milliekvivalenttia/litra Haihtuvien happojen pitoisuus enintään (milliekvivalenttia/litra) 20 Kokonaisrikkidioksidipitoisuus enintään (mg/litra) 150

5. Viininvalmistusmenetelmät

a. Olennaiset viininvalmistusmenetelmät

Viljelymenetelmä

Viljelmien istutustiheyden on oltava vähintään 3 000 köynnöstä hehtaaria kohden.

Leikkausmenetelmänä on käytettävä kannusleikkausta, ja rypälemäärän rajoittamiseksi ja lehvästön ja rypäleiden painon tasapainottamiseksi köynnökset on leikattava kesällä.

Kastelumenetelmänä on käytettävä tihkukastelua.

Tuholaistorjunta on toteutettava integroidun torjunnan keinoin.

Perinteisellä merkinnällä ”Vino de pago” merkittävien viinien valmistukseen saa käyttää ainoastaan terveitä rypäleitä, jotka ovat saavuttaneet täydellisen kypsyysasteen (todennäköinen alkoholipitoisuus 12,5o).

Erityinen viininvalmistusmenetelmä

Käytettävät rypäleet on valittava etukäteen ennen niiden siirtämistä käymisastiaan.

Jokainen lajike on viiniytettävä erikseen.

Roseeviinit: kuorten kera tapahtuva maserointi viileässä lämpötilassa sekä käyminen säädellyssä lämpötilassa.

Punaviinit: käymistä edeltävä maserointi alle 10 oC:ssa 24–48 tunnin ajan. Käyminen säädellyssä lämpötilassa.

Rypäleet on puristettava pneumaattisella tai pystypuristimella.

Viinit on kypsytettävä tammitynnyreissä, jotka on valmistettu Ranskassa tai Pohjois-Amerikassa kasvaneesta tammesta. Kypsytyksen aikana lämpötilan tulee olla 15–18 oC ja suhteellisen kosteuden 75 prosenttia.

Asianomainen viininvalmistusmenetelmien rajoitus

Uuttamisen enimmäistuotos: 70 litraa / 100 kilogrammaa rypäleitä.

b. Enimmäistuotokset

8 000 kg rypäleitä hehtaaria kohden

56,00 hehtolitraa hehtaaria kohden

6. Rajattu maantieteellinen alue

Urueña (SAN) -viinit ovat peräisin maantieteelliseltä alueelta, joka sijaitsee Urueñan kunnassa Valladolidin maakunnassa. Kyseessä on 78 hehtaarin laajuinen yhtäjaksoinen maa-alue, joka käsittää seuraavilla viljelylohkojen tunnistamisjärjestelmän (LPIS) lohkotunnisteilla yksilöidyt viljelylohkot (*):

Polygoni 1: lohkot 114, 117, 121, 123, 124, 125, 126, 127, 128, 129, 130, 131, 132, 133, 140, 168, 5154, 5155, 5156, 5157, 5158, 5159, 9022, 9023, 9024 ja 10120.

Polygoni 8: lohkoon 101 kuuluva palsta 2 sekä lohkoon 9001 kuuluva palsta 1.

Hakija omistaa lohkoista seuraavat: polygoni 1: lohkot 114, 117, 121, 123, 124, 125, 127, 128, 132, 133, 168, 5158 ja 5159 sekä polygoni 8: lohkoon 101 kuuluva palsta 2 ja lohkoon 9001 kuuluva palsta 1.

(*) Nämä tunnisteet vastaavat LPIS-järjestelmän vuoden 2020 version tietoja, jotka voivat muuttua järjestelmän päivitysten myötä

7. Pääasiallinen rypälelajike / pääasialliset rypälelajikkeet

CABERNET SAUVIGNON

MERLOT

SYRAH

TEMPRANILLO – TINTA DEL PAIS

8. Yhteyden/yhteyksien kuvaus

Maantieteellisen alueen ominaisuudet

Luontoon liittyvät tekijät

Kohdassa 6 määritetty maantieteellinen alue on geologisilta, morfologisilta sekä maaperä- ja ilmasto-ominaisuuksiltaan yhtenäinen alue, ja se eroaa näiltä ominaisuuksiltaan ympäröivistä alueista jäljempänä selostetulla tavalla. Kyseinen maantieteellinen alue vastaa perinteisellä termillä ”pago” kutsuttua viininviljelyaluetta: ”pago” tarkoittaa yhtäjaksoista maa-alaa, jota on perinteisesti käytetty viininviljelyyn ja jolla on viereisiltä alueilta poikkeavat erityiset maaperä- ja pienilmasto-ominaisuudet. Tällainen alueen sisäinen yhdenmukaisuus ja sen erityisyys johtuvat yleensä fyysisistä maisemapiirteistä, kuten joista, vesistöistä ja muista maisemaa hallitsevista piirteistä, tai sellaisesta alueen erityispiirteiden yhdistelmästä, jota ei tavata ympäröivällä alueella. Urueña (SAN) -tuotteen tapauksessa aluetta määrittävät Sequillo-joen sekä pienempien Ermita- ja Veterinario-jokien muodostamat vesistöt. Tähän rajattuun alueeseen vaikuttavia luontoon liittyviä tekijöitä on useita:

1. Rajattu alue sijaitsee Urueñan kunnassa, joka sijaitsee Duero-joen vesistöalueella (Valderaduey-joesta haarautuvan) Sequillo-joen ja hieman pienemmän Ermita-joen yhtymäkohdassa. Urueñan luoteispuolella sijaitseva alue on tasankoa, joka sijaitsee 710–720 metriä merenpinnan yläpuolella ja jonka korkeuskäyrät kulkevat suurin piirtein sen pohjoispuolella virtaavaa Sequillo-jokea mukaillen.

2. Urueña sijaitsee Kastilia ja Leónin itsehallintoalueella, jossa on kolmanneksi eniten Espanjassa viininviljelyyn käytettyä maa-alaa, ja se kuuluu Valladolidin maakuntaan, jossa tuotetaan viittä eri SAN-tuotetta. Urueñan sijainti soveltuu siis erinomaisesti viininviljelyyn, ja alueen ympäristöolosuhteet ovat erittäin otolliset laatuviinien valmistukseen. Alueen viininviljelyhistorian ja -kulttuurin sekä paikallisten viininviljelijöiden työlleen omistautuneen asenteen ansiosta alueen viininviljely kykenee mukautumaan olemassa oleviin ja tulevaisuuden teknologioihin ja menetelmiin.

3. Madridin teknillisen korkeakoulun tutkimusryhmä on tutkinut alueen vyöhykejakoa tutkimuksessa ”Estudio de Suelos y Ordenación del Cultivo de la Vid en el pago vitícola de Urueña (Urueña, Valladolid)” (Urueñan viininviljelyalueen maaperää ja viininviljelyn järjestämistä kartoittava tutkimus, Urueña, Valladolid). Tutkimuksen tuloksiin sisältyy kuvaus ja kartta tästä viininviljelyalueesta. Tutkimuksen tuloksissa todetaan seuraavaa: Tutkittujen ympäristötekijöiden (ilmasto, kalliotyyppi, geologinen maastonmuoto, kaltevuus, ilmansuunta ja maaperän ominaisuudet) risteämäkohta erityyppisillä kartoilla osoittaa selvästi, että kyseessä on erityinen maantieteellinen ympäristö ja että Urueña (SAN) -alue soveltuu laatuviinien valmistukseen, sillä erityisten ympäristöominaisuuksiensa johdosta alue poikkeaa ja erottuu ympäröivistä alueista. Nämä ominaisuudet ja piirteet ovat yhteisiä niin hakijan omistamille ja tällä hetkellä viljellyille lohkoille kuin myös viereisille lohkoille, jotka yhdessä muodostavat määritetyn alueen.

Ilmasto

Espanjan ilmatieteenlaitoksen Castromontessa ja Villaderfradesissa sijaitsevat sääasemat, Valladolidin lentoasemalla sijaitseva kattavasti varustettu sääasema sekä Villapandossa ja Medina de Riosecossa sijaitsevat SIAR-verkostoon (järjestelmä, joka kerää viljelyyn vaikuttavaa ilmastotietoa kastelutarpeen määrittämistä varten) kuuluvat asemat, jotka keräävät viljelyyn vaikuttavaa ilmastotietoa, ovat tallentaneet alueen lämpötilalukemia. Näiden tietojen mukaan alueen lämpötila vaihtelee hyvin vähän, Monte de Urueñan ylängöillä sademäärä jää pienemmäksi, ja laaksoissa lämpötila nousee korkeammalle. Sadetta saadaan yleensä eniten syksyisin ja vähiten kesäaikaan (vuodenajat ovat sademäärän mukaisessa järjestyksessä syksy, kevät, talvi ja kesä), yhteensä noin 410 mm vuodessa. Tällä alueella ei yleisesti ottaen ole vuoristoisia piirteitä, jotka estäisivät sateen pääsyn alueelle, joten alueelle pääsee virtaamaan kosteaa ilmaa valtamereltä.

Aktiivinen kasvukausi ajoittuu huhti-/toukokuun ja lokakuun välille. Vuoden keskilämpötila on noin 11,4 oC. Aurinko paistaa vuosittain keskimäärin 2 650 tuntia.

Kokonaishaihdunnan ja sademäärän vertailu paljastaa, että alueella on kosteusvajausta.

Ilmasto- ja bioilmastoindeksit:

— De Martonnen ja Embergerin indeksi: puolikuiva, välimerellinen ilmastotyyppi

— Gaussenin ombroterminen diagrammi: neljä kuivaa kuukautta (kesäkuusta syyskuuhun)

— Köppenin ilmastoluokitus: Csb (leuto ilmasto, jolle ovat ominaisia lämpimät ja kuivat kesät; lämpimimmän kuukauden keskilämpötila alle 22 °C; vuodessa vähintään neljä kuukautta, jolloin lämpötila on yli 10 °C)

— Huglin-indeksi (lämpöpotentiaali): 1 940–2 000 astetta

— Tehoisan lämpötilan summaa mittaava Winklerin indeksi: noin 1 400–1 500 astetta (vyöhyke II).

Näiden arvojen perusteella alue soveltuu laatuviinien valmistukseen käytettävien rypälelajikkeiden kasvatukseen. Kaikkialla Urueña (SAN) -nimityksen kattamalla alueella vallitsee sama, selkeästi määritetty paikallisilmasto, joka eroaa muista Kastilia ja Leónin itsehallintoalueen 23 ilmastotyypistä. Sen ominaispiirteisiin vaikuttavia tekijöitä ovat lähellä idässä sijaitsevan tuulisen (yli 110 metrin korkeudessa sijaitsevan) tasangon tarjoama suoja sekä vettä poispäin ohjaavien ojien ja laaksonpohjien läheisyys.

Geologia, litologia ja geomorfologia

Urueña (SAN) -nimityksen kattaman alueen kivityypit (litologia) koostuvat kahdesta tertiäärikautisesta materiaalista (punaisesta Belver-konglomeraatista ja Tierra de Camposin fasies SL:stä) sekä kvartäärikautisista esiintymistä (rinnepenkereet ja laaksonpohja). Alkuperäinen maa-aines on kivistä: sekä tasaisesti maanpinnalle jakautuneena että itse maannosprofiilissa on runsaasti suuria kiviä, joiden lisäksi maanpinnalla esiintyy myös tasangolta peräisin olevaa kalkkikiveä. Tämä vaikuttaa lopputuotteen laatuun. Alkuperäisen maa-aineksen kiinnittyminen, joka johtuu pääasiassa kalkkikivestä ja maaperän muodostumisvaiheista, ja näin syntyneet erityiset geomorfologiset ominaisuudet ovat tärkein syy sille, että alue on eristyksissä sitä ympäröivästä alueesta.

Alueen pinnanmuodostus pohjautuu tähän litostratigrafiaan, joka vaikuttaa veden poisvalumiseen ja muokkaa sitä. Sequillo-, Ermita- ja Veterinario-joet muodostavat määritetyn alueen rajat. Näin syntyvä pinnanmuoto on morfologisesti erityinen ja soveltuu erinomaisesti laatuviinien valmistukseen: rinteet ovat loivia ja viettävät kevyesti valuma-alueille, ja viininviljelyalue sijaitsee 710–720 metrin korkeudella merenpinnasta (vain 1,8 prosenttia Kastilia ja Leónin pinta-alasta sijaitsee tällä korkeudella).

Maaston digitaalisen mallin ja valumaverkoston tärkeimpien vettä keräävien kohtien tarkastelu paljastaa, että Sequillo-jokeen laskevalla valuma-alueella on suuri merkitys: sen vaikutuksesta alueella on pohjoisen suuntaan pienet korkeuserot ja yleisesti loiva kaltevuus. Alueella on myös toissijainen valuma-alue, joka muodostuu alueen läntisenä rajana toimivasta Veterinario-joesta ja itäpuolella virtaavasta Ermita-joesta. Näiden valuma-alueiden ansiosta vesi poistuu viljelyalueelta kolmeen suuntaan rinteiden suunnan mukaisesti.

Maaperä

Kun maaperää tutkitaan laajamittaisesti (erittäin yksityiskohtaisesti), kuten tässä tapauksessa, maaperäyksikkönä käytetään luokitusjärjestelmän viimeistä luokkaa (Series eli sarja), sillä näin voidaan määrittää, miten kutakin yksittäistä viljely-yksikköä tulisi hoitaa. Urueña (SAN) -nimityksen kattaman alueen maaperä vaihtelee melko paljon, mikä johtuu pääasiassa maaperän litologiasta ja alueen pinnanmuodosta. Rajatun alueen maannosprofiili koostuu kuitenkin vain kahdesta maannostyypistä: alfisolista (A/Bt/Bk(m)) ja inseptisolista (A/Bk(m)), joista molemmat soveltuvat erittäin hyvin viininviljelyyn.

Maaperän hedelmällisyys on keskitasoa tai heikkoa. Orgaanisen aineksen pitoisuus vaihtelee keskimääräisestä pieneen (0,75–1,5 prosenttia), typpipitoisuus on pieni (<1 prosentti), ja myös hiilen ja typen suhde on alhainen (≤8 prosenttia). Maaperän pientä hivenravinnepitoisuutta pidetään yhtenä laatuun vaikuttavana tekijänä. On myös syytä mainita, että maaperän kationinvaihtokyky on keskitasoa tai hyvä (10–25 cmol+/kg savea ja/tai orgaanista ainesta).

Urueña (SAN) -nimityksen kattaman alueen maaperän koostumusluokka ei juurikaan vaihtele: maannos on pääasiassa hiekkapitoista savimultaa. Kaikki tämän maaperän koostumusluokat ovat samankaltaisia. Maannosprofiilin yhtenäisyys on erittäin myönteinen ominaisuus, sillä se säätelee kosteustasoa (vähentämällä veden valumista pois) ja lämpötilaa. Maaperän vedenläpäisykyky ja maannosprofiilin yhtenäisyys vähentävät veden valumista pois, jolloin maaperä pidättää kosteutta.

Maaperän vuoden keskilämpötila 50 cm:n syvyydessä on 15–22 oC (tuoreen maan lämpötilaluokassa lämpötila on 8–15 oC), ja kesän ja talven keskilämpötilojen ero on yli 5 oC. Maaperä luokitellaan kuivaksi: se on kuiva vähintään puolet niistä päivistä, jolloin maaperän lämpötila ylittää 5 oC (maaperä on kuiva yli 45 peräkkäisenä päivänä kesäpäivänseisausta seuraavien neljän kuukauden aikana ja kostea yli 45 peräkkäisenä päivänä talvipäivänseisausta seuraavien neljän kuukauden aikana).

Maaperä läpäisee hyvin vettä. Ylimääräinen vesi valuu luonnostaan pois melko hyvin lähinnä Sequillo-jokeen, johon pienemmät Veterinario- ja Ermita-joet laskevat.

Fyysistä ympäristöä kartoittaneen tutkimuksen tulokset ovat tiivistetysti seuraavat:

1. Tutkittujen ympäristötekijöiden (ilmasto, kalliotyyppi, geologinen maastonmuoto, kaltevuus, ilmansuunta ja maaperän ominaisuudet) risteämäkohta erityyppisillä kartoilla osoittaa selvästi, että kyseessä on erityinen maantieteellinen ympäristö ja että hoitamalla köynnöksiä asianmukaisesti alueella voidaan valmistaa viinejä, joiden laatu täyttää vaatimukset.

2. Rajattuun alueeseen kuuluvat lohkot muodostavat yhtenäisen kokonaisuuden. Joillakin näistä lohkoista on suoritettu yksityiskohtaisia tutkimuksia, ja näiltä yksittäisiltä lohkoilta saadut tulokset voidaan yleistää koskemaan täysin myös ympäröiviä lohkoja, sillä niiden geologiset, geomorfologiset sekä ilmasto- ja maaperäominaisuudet vastaavat toisiaan.

3. Rajatulla alueella on tiettyjä koko tälle alueelle yhteisiä erityispiirteitä, jotka erottavat sen muista lähistöllä sijaitsevista alueista, joilla on omat alkuperänimityksensä.

Inhimilliset tekijät

Tärkein inhimillinen tekijä, joka erottaa Urueña-viinit muista viineistä, on rypälelajikkeiden ainutlaatuinen tapa sopeutua ympäristöönsä, mikä on pääasiassa käytettyjen viininviljelymenetelmien tulosta. Tempranillon tapaan myös Merlot-, Syrah- ja Cabernet Sauvignon -lajikkeet ovat sopeutuneet täydellisesti alueelle.

Se, että valikoidut lajikkeet ovat sopeutuneet niin hyvin alueelle, auttaa vähentämään ongelmia, joita alueen kohtalainen pakkasen riski aiheuttaa. Pakkasen riski on olemassa yleensä lokakuusta huhtikuun loppuun (poikkeuksellisina vuosina syyskuun lopulta toukokuun loppuun).

Pakkasen aiheuttamia riskejä pyritään minimoimaan myös siten, että köynnösten puutuneet osat leikataan talven lopussa ja vihreiden osien leikkaus aloitetaan toukokuun lopussa, jolloin pakkasen riski on enää hyvin pieni. Maata muokataan säännöllisesti rikkakasvien kasvun hillitsemiseksi.

Viileässä lämpötilassa ennen käymisvaihetta suoritetun maseroinnin ansiosta viineihin kehittyy vakaina säilyviä hedelmäisiä ja lajikekohtaisia aromeja. Seosta sekoitetaan säännöllisesti käymisen aikana, jolloin polyfenoleja ja väriyhdisteitä irtoaa massasta erinomaisesti.

Tuotteen ominaispiirteet

Urueña (SAN) -viinien ainutlaatuisuus perustuu siihen, että lajikkeet erottuvat viinistä omaperäisellä tavalla ja viinit kehittyvät ajan kuluessa erittäin laadukkaasti siten, että niiden lajikekohtaiset ominaisuudet parantuvat ja monivivahteisuus lisääntyy. Näissä viineissä on rikas suutuntuma, jäännösmakeutta, hyvä rakenne ja vakaana säilyvä väri. Ne erottuvat muista viineistä sopusointuisuutensa, hienostuneisuutensa ja mineraalipitoisuutensa ansiosta. Nämä ominaisuudet antavat niille omintakeisen ja ainutlaatuisen luonteen.

Urueña-roseeviineissä erottuvat vadelmanpunaiset sävyt ja Syrah-lajikkeesta peräisin olevat sinertävät vivahteet (suurin osa viljelyalasta on Syrah-lajiketta). Tuoksussa korostuvat tuoreiden hedelmien aromit, joiden lisäksi havaittavissa on kukkaisia ja karamellisoidun sokerin vivahteita. Punaisten hedelmien aromit ovat tunnusomaisempia Tempranillo-lajikkeesta valmistetuissa roseeviineissä.

Punaviinien väri on hyvin voimakas. Punaviinit ovat kirsikan- tai granaatinpunaisia, ja lasia kallistettaessa pintakerroksessa erottuu purppuraisia sävyjä. Ne ovat aromeiltaan hyvin monivivahteisia, mikä johtuu käytetystä rypälelajikkeiden yhdistelmästä, ja niille on erityisen tunnusomaista maun pyöreys ja särmättömyys.

Luontoon ja ihmiseen liittyvien tekijöiden ja tuotteen ominaisuuksien välinen vuorovaikutus

Urueña (SAN) -nimityksen rajattu alue on yhtäjaksoinen maa-alue. Kuten edellisissä osioissa selostetaan, alueen yhtenäiset maaperään ja pienilmastoon liittyvät ominaisuudet erottavat sen ympäröivästä alueesta ja tekevät siitä erityisen. Tämä alue on tunnettu viininviljelystään, ja siellä valmistetuilla viineillä on erityisiä ja ainutlaatuisia ominaisuuksia, jotka johtuvat ennen kaikkea ihmisen toiminnasta tässä nimenomaisessa ympäristössä. Erilaisten tutkittujen ympäristötekijöiden (ilmasto, litologia ja maaperä) vuorovaikutus osoittaa, että Urueña-viinien fyysinen tuotantoympäristö on hyvin erityinen. Kun tämä yhdistetään alueella valikoituihin lajikkeisiin ja viljelykäytäntöihin, tuloksena on erityisiä ja korkealaatuisia viinejä. Seuraavat seikat vahvistavat tämän:

1. Urueña (SAN) -alueen muodostavien palstojen ainutlaatuisten ominaisuuksien ansiosta tuotteessa on havaittavissa alueen erityinen vaikutus. Maaperän keskitasoisesta heikkoon vaihteleva hedelmällisyys, keskimääräisestä pieneen vaihteleva orgaanisen aineksen pitoisuus, pieni typpipitoisuus sekä hyvä vedenläpäisykyky saavat yhdessä aikaan sen, että viineissä on runsaasti uutosta ja antosyaaneja. Myös maaperän pientä hivenravinnepitoisuutta pidetään yhtenä laatuun vaikuttavana tekijänä.

2. Kuten edellä olevassa kohdassa a selostetaan, alueen vaihteleva maaperä on erottava ominaisuus, sillä maaperän perusteella kullekin viljelyalalle voidaan määrittää erikseen juuri kyseiselle alalle sopivat viljelymenetelmät, jolloin sijaintia voidaan hyödyntää mahdollisimman hyvin ja tuotettavat viinit ovat monivivahteisempia.

3. Viljelyolosuhteiden ja ilmaston ansiosta rypäleet voivat kypsyä pitkään. Päivä- ja yölämpötilojen välillä on suuria eroja, mikä hillitsee rypäleiden happopitoisuutta luonnollisesti, jolloin niihin kehittyy vakaita ja monivivahteisia aromeja. Happo- ja alkoholipitoisuutta sekä rakennetta koskevat parametrit ovat täydellisessä tasapainossa.

4. Rypäleiden hyvä luonnollinen happopitoisuus parantaa merkittävästi väriä ja ominaisuuksien vakautta, jolloin viinit soveltuvat paremmin pitkäaikaiseen säilytykseen pullotuksen jälkeen. Voimakas väri johtuu kesäkauden suurista lämpötilavaihteluista.

5. Urueña (SAN) -alueella viljellyt rypälelajikkeet pääsevät todella oikeuksiinsa tällä alueella: Syrah-viinit ovat poikkeuksellisen rikkaita ja meheviä viinejä, joissa on myös jäännösmakeutta, Cabernet Sauvignon -rypäleistä valmistettavat viinit ovat rikkaita ja hyvärakenteisia, Merlot-viinit ovat erittäin aromaattisia ja suutuntumaltaan lempeitä, kun taas alueella pääasiallisesti viljellystä lajikkeesta eli Tempranillosta valmistettavissa viineissä on merkittäviä hedelmäisiä vivahteita ja ne kypsyvät tynnyrissä erinomaisesti.

6. Viileässä lämpötilassa ennen käymisvaihetta suoritetun maseroinnin ansiosta viineihin kehittyy vakaina säilyviä hedelmäisiä ja lajikekohtaisia aromeja. Seosta sekoitetaan säännöllisesti käymisen aikana, jolloin polyfenoleja ja väriyhdisteitä irtoaa massasta erittäin hyvin.

Edellä kuvailtujen seikkojen ansiosta Urueña (SAN) -tuotteen määritetyllä maantieteellisellä alueella tuotettavissa viineissä on selkeästi erilaisia ominaisuuksia kuin Castilla y León (SMM) -viineissä, joiden rajattu alue käsittää myös Urueñan alueen. Urueña (SAN) -nimityksen kattamaa aluetta ympäröivät muutamien Kastilia ja Leónin alueen johtavien SAN-viinien tuotantoalueet. Lähistöllä tuotettavia SAN-viinejä ovat Urueña (SAN) -alueen pohjoispuolella Cigales (SAN), koillisessa Ribera del Duero (SAN), etelässä Rueda (SAN) ja Toro (SAN) sekä lounaassa Arribes (SAN). Näistä Toro (SAN) -alue sijaitsee lähimpänä Urueña (SAN) -aluetta ja sen viinit muistuttavat eniten Urueña-viinejä. Vaikka Urueña-viineissä on myös Castilla y León (SMM) -viinien omaisuudet, Urueña-viineissä on lisäksi omat erityisominaisuutensa, joita ei ole muissa Castilla y León (SMM)- eikä Toro (SAN) -viineissä. Näitä erityisominaisuuksia on vain Urueña (SAN) -nimityksen rajatulla alueella (”pagon” kattamalla alueella) valmistetuissa viineissä, ei ympäröivän alueen viineissä (Urueñan välittömässä ympäristössä ei itse asiassa ole lainkaan viinitarhoja, koska siellä olosuhteet ovat erilaiset).

Lisäksi Urueña (SAN) -viinien rypälelajikevalikoima poikkeaa merkittävästi lähimmillä naapuritarhoilla kasvatettujen pääasiallisten lajikkeiden valikoimasta. Rueda (SAN) -aluetta hallitsee valkoinen Verdejo-lajike (tämän lajikkeen osuus kyseisen alueen viljelyalasta on yli 98 prosenttia), kun taas Ribera del Duero-, Toro- ja Cigales-viinejä tuottavissa viinitarhoissa viljellään käytännössä pelkästään Tempranilloa (mukaan lukien sen monet rinnakkaisnimet). Arribes (SAN) -viinien lajikevalikoima on sen sijaan täysin erilainen ja koostuu kyseisen alueen kotoperäisistä lajikkeista. Urueña-viinialueella Syrah-, Cabernet Sauvignon- ja Merlot-lajikkeiden osuus koko viljelyalasta on yhteensä 75 prosenttia, minkä ansiosta näiden viinien aistinvarainen profiili on ainut laatuaan.

Seuraavassa luettelossa verrataan Urueña (SAN)-, Castilla y León (SMM)- ja Toro (SAN) -viinien ominaisuuksia:

Punaiset rypälelajikkeet D.O. TORO: Tinta de Toro ja Garnacha Castilla y León (SMM): Kastilia ja Leónin itsehallintoalueella sallitut lajikkeet Urueña (SAN): Syrah, Merlot, Cabernet Sauvignon ja Tinta del País (Tinta de Toro)

Enimmäistuotos (kg/ha) D.O. TORO: 6 000–9 000 Castilla y León (SMM): 16 000 Urueña (SAN): 8 000

Uuttamistehokkuus D.O. TORO: 70 % Castilla y León (SMM): 75 % Urueña (SAN): 70 %

Alkoholipitoisuus vähintään (til-%) D.O. TORO: 12,5 Castilla y León (SMM): 11 Urueña (SAN): 13

Alkoholipitoisuus keskimäärin (til-%) D.O. TORO: 15 Castilla y León (SMM): 13 Urueña (SAN): 14

Kokonaishappopitoisuus keskimäärin viinihappona ilmoitettuna (g/l) D.O. TORO: 4 Castilla y León (SMM): 4,5 Urueña (SAN): 5

Aistinvaraiset ominaisuudet D.O. TORO: maukas ja hyvärakenteinen Castilla y León (SMM): raikas ja hedelmäinen Urueña (SAN): hienostunut, tasapainoinen; sisältää jäännösmakeutta.

Urueña (SAN) -viinien rajatulla alueella toimii tällä hetkellä vain yksi tuottaja (yksi viininvalmistamo), ja siksi tämän hakemuksen toimittaja on kyseinen tuottaja. Tällä hetkellä ei ole muita viininviljelijöitä tai -valmistajia, jotka voitaisiin lisätä hakijoiksi rekisteröintihakemukseen, joten tälle viinille ei ole toistaiseksi mahdollista muodostaa tuottajaryhmää. Uusien viininviljelijöiden ja viinivalmistamoiden on kuitenkin mahdollista ryhtyä tuottamaan tätä viiniä muilla kuin hakijan omistamilla lohkoilla (muiden kuin hakijan omistamien lohkojen yhteispinta-ala on 45,96 hehtaaria, ja ne kuuluvat eri omistajille), ja heidän olisi mahdollista täyttää Urueña (SAN) -viinituotteille asetetut vaatimukset.

9. Olennaiset lisäedellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

1. Perinteistä termiä ”Vino de pago” voidaan käyttää viinien merkinnöissä maininnan ”Denominación de Origen Protegida” (Suojattu alkuperänimitys) sijasta.

2. Urueña (SAN) -viinien merkinnöissä on mainittava vuosikerta, vaikka viiniä ei olisi kypsytetty.

3. Urueña (SAN) -viinien merkintöihin voidaan lisätä maininta ”envejecido en roble” (kypsytetty tammitynnyrissä) tai ”roble” (tammi), mikäli ne täyttävät asiaankuuluvassa lainsäädännössä vahvistetut edellytykset. Linkki eritelmään www.itacyl.es/documents/20143/342640/Ppta+PCC+DOP+PAGO+URUE%C3%91A+Rev+0.docx/dd22fc9e-8f00-30df-252e-ded5a340131f

(1) EUVL L 347, 20.12.2013, s. 671.